Za drugu švedsku glumicu, v. Maj-Britt Nilsson.

**May Britt** (22. mart 1934 - ) je švedska glumica koja je za vrijeme svoje relativno kratke karijere 1950-ih i početkom 1960-ih nastupala u italijanskim i hollywoodskim filmovima, poznata i po za tadašnje doba kontroverznim brakom sa crnim zabavljačem Sammyjem Davisom Juniorom.

Britt je svoju karijeru započela zahvaljujući italijanskim producentima Dinu de Laurentiisu i Carlu Pontiju koji su 1952. došli u Švedsku kako bi snimali seriju pustolovnih filmova po romanima Emilija Salgarija. Britt, koja je u to vrijeme radila kao pomoćnica u fotografskom studiju, su slučajno zapazili, ali su joj odmah ponudili naslovnu ulogu u filmu *Jolanda, la figlia del Corsaro Nero*. Ona je pristala, te se potom preselila u Italiju, gdje su je agresivno promovirali kao "novu Gretu Garbo". Iz Italije se krajem 1950-ih preselila u Hollywood gdje je nastupila u nekoliko filmova, koji uglavnom nisu imali većeg uspjeha.

Britt se 1959. srela sa Davisom, a potom sa njim započela ljubavnu vezu, te se zaručila. To je, pak, izazvalo kontroverze ne samo zbog rasističkih predrasuda u velikom dijelu tadašnje američke javnosti, nego i zbog toga što je međurasni brak tada bio kazneno djelo u zakonima 17 saveznih država. Planovi za vjenčanje su, pak, izazvali probleme za Johna F. Kennedyja, američkog političara poznatog po bliskom prijateljstvu sa Frankom Sinatrom koji je, kao i Davis, bio član znamenitog Rat Packa. Sinatra je navodno uspio Davisa nagovoriti da vjenčanje odgodi do iza održavanja izbora na kojima je Kennedy izabran za predsjednik. Britt se prije vjenčanja, pak, preobratila na judaizam koga je ispovijedao njen muž.

Britt je Davisu rodila kćer Tracy te je napustila glumu kako bi se posvetila porodici, kojoj se priključilo još dvoje posvojene djece. Brak je 1968. okončan razvodom zbog afere koju je Davis imao sa plesačicom Lolom Falanom. Britt je nakon toga povremeno nastupala na televiziji, a danas se u slobodno vrijeme bavi slikanjem.

Godine 1998. je snimljen biografski film *The Rat Pack* gdje njen lik tumači Megan Dodds.

Izabrana filmografija
---------------------

|
|  |
Film| Godina | Naslov | Uloga | Napomene |
| --- | --- | --- | --- |
| 1952 | *Jolanda la figlia del corsaro nero* | Jolanda | alternativni naslov: *Jolanda, the Daughter of Black Corsair* |
| 1953 | *Cavalleria rusticana* | Santuzza | alternativni naslov: *Fatal Desire* (SAD) |
| 1954 | *Vergine moderna* | Claudia Bardi | alternativni naslov: *Modern Virgin* |
| 1955 | *L'ultimo amante* | Maria |  |
| 1955 | *Revelation* | Nadia Ulianova |  |
| 1956 | *War and Peace* | Sonia Rostova |  |
| 1958 | *The Young Lions* | Gretchen Hardenberg |  |
| 1958 | *The Hunters* | Kristina Abbott |  |
| 1959 | *The Blue Angel* | Lola-Lola |  |
| 1960 | *Murder, Inc.* | Eadie Collins |  |
| 1977 | *Haunts* | Ingrid | alternativni naslov: *The Veil* |

|
|  |
Televizija| Godina | Naslov | Uloga | Napomene |
| --- | --- | --- | --- |
| 1968 | *The Danny Thomas Hour* | Anna | 1 epizoda |
| 1969 | *Mission: Impossible* | Eva Gollan | 1 epizoda |
| 1971 | *The Most Deadly Game* | Lili | 1 epizoda |
| *The Partners* |  | 1 epizoda |
| 1988 | *Probe* | Helga | 1 epizoda |

Izvori
------

Vanjske veze
------------

***May Britt*** na Wikimedijinoj ostavi

* May Britt na IMDb-u (`en`)


|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 232254898
* ISNI: 0000 0003 6761 902X
* GND: 1019512431
* BNF: cb14671114d (podaci)

 |